b'\n_START_ARTICLE_\nAntaa soittaa\n_START_SECTION_\nTaustaa\n_START_PARAGRAPH_\nOlli Lindholmin erotettua talvella 1990 yhtyeest\xc3\xa4 Juha Rau\xc3\xa4ngin ja Veikko Lehtirannan sek\xc3\xa4 kitaristi Juha Mielosen, oli h\xc3\xa4nen tarkoituksenaan koota Jani Viitasen kanssa uusi kokoonpano, joka tekisi viel\xc3\xa4 yhden levyn. T\xc3\xa4m\xc3\xa4n j\xc3\xa4lkeen yhtyeen soittokamat, valot ja keikkabussi myyt\xc3\xa4isiin ja Y\xc3\xb6 lopettaisi toimintansa. Suunnitelma ei kuitenkaan toteutunut, koska yhtyeen kirjanpit\xc3\xa4j\xc3\xa4 ilmoitti verovelkaa olevan yli 100 000 markkaa, jonka vuoksi Y\xc3\xb6n oli viel\xc3\xa4 aiheellista jatkaa. Yhtye oli velkaa my\xc3\xb6s levy-yhti\xc3\xb6lleen Poko Rekordsille, joka oli avustanut valosetin hankinnassa._NEWLINE_Tulevan albumin materiaalia alettiin \xc3\xa4\xc3\xa4nitt\xc3\xa4m\xc3\xa4\xc3\xa4n syksyll\xc3\xa4 1990 ja studioty\xc3\xb6skentely\xc3\xa4 jatkettiin viel\xc3\xa4 seuraavana kev\xc3\xa4\xc3\xa4n\xc3\xa4. Frogleyn ja H\xc3\xa4m\xc3\xa4l\xc3\xa4isen lis\xc3\xa4ksi mukana oli my\xc3\xb6s nuori kosketinsoittaja Mikko Kangasj\xc3\xa4rvi. H\xc3\xa4nen oli aluksi tarkoitus soittaa vain levyll\xc3\xa4, mutta my\xc3\xb6hemmin Kangasj\xc3\xa4rvi tuli mukaan my\xc3\xb6s kiertuekokoonpanoon ja Y\xc3\xb6n vakituiseksi j\xc3\xa4seneksi. Jussi Hakulinen puolestaan teki j\xc3\xa4lleen yhtyeelle kappaleita, ensimm\xc3\xa4ist\xc3\xa4 kertaa sitten vuoden 1985. Muita sanoittajia albumilla olivat Hakulisen ja Lindholmin lis\xc3\xa4ksi tamperelainen kuntosaliyritt\xc3\xa4j\xc3\xa4 ja harrastelijamuusikko Ari Ahonen,  Juice Leskinen sek\xc3\xa4 salanime\xc3\xa4 Mr. Spirit k\xc3\xa4ytt\xc3\xa4nyt Mika Sundqvist. _NEWLINE_Antaa soittaa ei ollut suuri myyntimenestys, se nousi Suomen albumilistalle vain viikon ajaksi sijalle 33. Levyll\xc3\xa4 oli kuitenkin my\xc3\xb6hemmin suosituksi tulleita kappaleita, kuten singlen\xc3\xa4kin julkaistu Vie mut minne vaan, joista lopulta alkoi Y\xc3\xb6n uusi nousu.'